《次韵南轩先生榕溪阁阁山谷所名也》
宋代·吴儆

绍圣用事臣，党与纷相樛。
当代几忠良，一朝咸黜幽。
太史坐直笔，愈黜名愈休。
消长关否泰，天意匪人谋。
累臣谁司城，独为景物留。
当时西复南，万里不停辀。
谁知百年定，欲起九京游。
积莽新陈迹，寒泉荐冰瓯。
想当千骑临，水木寒萧飕。
我公今伊傅，兹焉少夷犹。
炎方凋瘵余，公来今已瘳。
榕溪两甘棠，千载谁劣优。
太史后凋松，公如巨川舟。

作者简介：吴儆（jǐng）（1125～1183）字益恭，原名备，字恭父，休宁（今属安徽）人。与兄吴俯讲学授徒，合称“江东二吴”。高宗绍兴二十七年（1157）进士，调鄞县尉。孝宗乾道二年（1166）知安仁县。淳熙元年（1174），通判邕州。淳熙五年（1178），迁知州兼广南西路安抚都监。以亲老奉祠。淳熙七年（1180），起知泰州，寻复奉祠。淳熙十年（1183）卒，年五十九，谥文肃。张栻称他“忠义果断，缓急可仗。”